Najväčšia socha Ondreja 4. je vo Svederníku!

Keď vchádzate do obce Svederník určite Vás osloví monumentálne sochárske dielo, ktoré má názov

„Pohľad maestra“ a vytvoril ho akademický sochár Ondrej 4. Zimka. Ondrej 4. je známy najmä tým, že svoje sochy vytvára s nadsázkou, iróniou ale i s určitým rešpektom k majstrovstvu iných. Tak sa skĺbil i potenciál príbehov rodiny Zimkovej a Hložníkovej a „zatiaľ“ najmladší zo Zimkovcov, Ondrej 4. vytvoril poctu najstaršiemu z rodiny Hložníkovcov, Vincentovi.

Projekt oslavy diela Vincenta Hložníka v podaní Ondreja 4., financovaný žilinským samosprávnym

krajom, vznikol v roku 2016 a mal za cieľ uctiť si dielo jedného z najvýznamnejších výtvarných

umelcov druhej polovice 20. storočia. Dielo pocta Hložníkovi je v podstate monumentálny rám

obrazu, pohľadový z oboch strán, v ktorom sa zobrazuje okolitá krajina, ako ju vnímal Vincent

Hložník. Dielo je o rozmeroch 8,5 x 4 m vyrobené z ocele, upravené žiarovým zinkovaním a je

najväčším dielom Ondreja 4., ktoré doteraz vytvoril.

Vincent Hložník sa narodil vo Svederníku (1919 - 1997) obci, ktorá má vyše 1000 obyvateľov.

Po štúdiách na umeleckej škole v Prahe sa vrátil žiť a tvoriť do svojej rodnej obce. Bolo to jeho

najšťastnejšie a najkrajšie obdobie nielen v životnej ale i výtvarnej pohode. Tu vytvoril svoje

najkrajšie diela, tu sa mu narodili tri deti. Medzitým tvoril v Martine a Žiline. V roku 1952 odišiel do Bratislavy, založil grafické oddelenie na VŠVU, stal sa rektorom a neskôr pracoval ako výtvarník v slobodnom povolaní.

Ondrej 4. Zimka (1975) sa narodil v Bratislave do umeleckej rodiny otca Ondreja Zimku, známeho

maliara a mamy, populárnej herečky Milky Zimkovej. Študoval na Strednej umelecko-priemyslovej

škole v Bratislave, kde zmaturoval na oddelení kameňosochárstva. V štúdiu pokračoval na Vysokej

škole výtvarných umení v Bratislave, v ateliéri prof. Jozefa Jankoviča a na University of Newcastle uprof. Henryho Burtona. Vplyv na jeho tvorbu mal však aj sochár Andrej Rudavský, do ktorého ateliéru chodil Ondrej 4. už ako chlapec a nádejný sochár. Taktiež využíval priazeň a odborné rady sochára Tibora Bártfaya. Svoju tvorbu zameral na dôležité momenty svojho života. Ako zrelého výtvarného umelca vnímajúc okolie sveta ho negatívne ovplyvnili vojnové konflikty, na čo reagoval cyklom sôch Nebeské (po)tvory napr. Pohanskí anjeli (1999), Memphisská kráska (1999), Dračia madona (1999). Ďalším cyklom je cyklus života svojich predkov, dejateľov a osobností. Vytvoril monumentálne sochy ako Podvodný svet (2002), Dedinka v údolí (2010), či Bydlo boha bleskov (2014). Prepojením symboliky zbraní a ženského tela vznikol cyklus Venuše atómového veku napr. Sexbomba (2002), Nevesta v piatom mesiaci (2004), Brána môjho sveta (2007). Ojedinelým je súbor diel pod názvom (Re)Klamy, napr. (R)Evolúcia (2009), Čarovná skrinka (2011), Domáci miláčik, samička (2012). Ondrej 4. Aktívne vystavuje na samostatných i kolektívnych výstavách a zúčastňuje sa na tvorivých sympóziách doma i v zahraničí. Je spoluautorom projektu „ Sochy na Javorníckom chodníku“. Veď Javorníky spájajú zjednej strany Kysučanov a z druhej Považanov, čo mnohokrát „prízvukoval“ Hložník i v kreslenej podobe. Chodník s dĺžkou vyše štyridsať kilometrov obsahuje už takmer dvadsať diel umelcov z Kysúc či tých, ktorí majú nejaké prepojenie s Kysucami. Ondrej 4. tam nainštaloval monumentálnu sochu pod názvom Potvor. Na rínku sv. Michala Archaniela v Starej Bystrici je umiestnená 6 metrová socha „Dedinka v údolí“. Ondrej 4. je známy svojou jednoduchosťou akou premieňa svoje myšlienky do hmotnej podoby. Svoje diela vytvára z bronzu, ocele, antikoru, kameňa a iných prírodných materiálov. Od roku 2009 sa začal venovať aj maliarskej tvorbe, v ktorej sa opiera o prežité príbehy milovanej Turzovky, rodiska celej genézy Zimkovej, kde v súčasnosti žije a tvorí.

Milan Mazúr , výtvarný teoretik